
A derékfájdalom és kismedencei fájdalom viszgálata várandósság alatt és a szülést követő első évben keresztmetszeti kutatás alapján

Kulcsszavak: derékfájdalom; rectus diastasis; fizikai aktivitás; postpartum
Célkitűzés: A terhesség alatt és a szülés után bekövetkező fiziológiai változások, mint az ágyéki lordózis fokozódása, a súlypont előre helyeződése, illetve a hasizomzat tónusának csökkenése a hát alsó részén intenzív feszülést eredményez. A terhes nők körülbelül 50%-ának lesz deréktáji fájdalma a terhessége alatt vagy után, amely jelentős hatással lehet az életminőségre. A rectus abdominis diastásis a hasizom diszfunkciójának és a szülés utáni életminőség romlásának kockázati tényezője. Kutatásunk célja volt felmérni a terhesség előtt, alatt és után előforduló derékfájás életminőséggel és fizikai aktivitással való kapcsolatát.
Adatok és módszerek:
Az online kérdőíves keresztmetszeti kutatásban 220 egy éven belül szült nő vett részt, 18-45 év közöttiek, akiknek átlag életkoruk 30,44±4,93 év volt. A mindennapos fizikai aktivitás, a derékfájdalom, a kismedencei fájdalom és a rectus diastasis felmérésére az IPAQ-SF, a PGQ és az ODI standard kérdőíveket használtuk. A kapott eredményeket az IBM SPSS 28.0 verziójú szoftverrel elemeztük, a szignifikancia szintet p<0,05-ben határoztuk meg. Az adatfelvétel 2022. október és 2023. január között zajlott (Google Forms). A normalitás vizsgálatához a Kolmogorov-Smirnov eloszlás vizsgálat került felhasználásra, míg az összefüggések vizsgálatára Spearman korreláció analízist, Pearson khi négyzet próbát és Mann-Whitney U tesztet végeztünk.
Eredmények: A Wilcoxon próba alapján várandósság előtti és utáni derékfájást mérő VAS skálákat összehasonlítva elmondható, hogy szignifikáns különbség mutatkozik a két változó átlagai között (p<0,001;Z=-9,904). A Mann-Whitney U teszt alapján a magas fizikai aktivitásúak vagy inaktívak csoportjai között szignifikáns eltérés látható a kismedencei kérdőív pontszámait illetően (p=0,028; Z=-2,200). és a szétnyílt és nem szítnyílt hasizmú nők csoportjai között a szülések száma szignifikánsan eltér (p<0,001; Z=-4,111).
Következtetések: A fizikai aktivitás, vagy annak hiánya, a derék-és kismedencei fájdalmakra való hajlamot növeli, súlyosságát fokozza, továbbá a fizikai inaktivitás negatív hatással van a testtömeg indexre és a szétnyílt hasizom kialakulását elősegítheti.
Megoldási javaslatként potenciális, konzervatív, prevenció jellegű kezelési módszerként ajánlható a fizikai aktivitás növelése, annak napi rutinba illesztése.



